ጠንካራ እና አስተማማኝ ሠላም ለማምጣት የፀጥታ መዋቅሩ ቅንጅታዊ አሠራር ተጠናክሮ እንዲቀጥል አቶ አገኘሁ ተሻገር አሳሰቡ፡፡
የቀድሞው የአማራ ክልል የሕዝብ ሠላምና ደኅንነት ቢሮ ኃላፊ አገኘሁ ተሻገር ጠንካራና አስማማኝ ሠላም ለማምጣት የፀጥታ መዋቅሩ የጀመራቸው ቅንጅታዊ አሠራሮች ተጠናክረው እንዲቀጥሉ አሳሰቡ፡፡ የአማራ ክልል ሠላምና የሕዝብ ደኅንነት ጉዳዮች ቢሮ ለፀጥታ ምክር ቤት የሥራ ኃላፊዎች በወቅታዊ የፀጥታ ጉዳዮች ዙሪያ ባዘጋው የንቅናቄ ዕቅድ መድረክ ላይ ነው አቶ አገኘሁ መልእክቱን ያስተላለፉት፡፡ክልሉ በርካታ የፀጥታ ችግሮችን እንዲያልፍ እና አሁን ያለው አንጻራዊ መረጋጋት እንዲመጣ የፀጥታ መዋቅሩ የነበረውን የጎላ ሚና አድንቀዋል፡፡ በቀጣይ ጠንካራ እና አስተማማኝ ሠላም ለማምጣት የፀጥታ መዋቅሩ ቅንጅታዊ አሠራሩ ተጠናክሮ እንዲቀጥል ነው አቶ አገኘሁ በመድረኩ ላይ ያስገነዘቡት፡፡አሁንም በክልሉ የተለያዩ አካባቢዎች የሠላም ጠንቅ የሆኑ እንቅስቃሴዎች መኖራቸውን እና የፀጥታ ምክር ቤት አባላቱ እነዚህን ችግሮች ቅድሚያ ሰጥተው መፍታት እንዳለባቸው አቶ አገኘሁ አሳስበዋል፡፡ የሕዝቡ ሠላም እና ደኅንነት እንዲጠበቅ መሥራት እንደሚገባም አስገንዝበዋል፡፡ በቀጣይ ወራት በክልሉ ከሕገ ወጥ ተግባራት ነፃ የሆነ አካባቢን መፍጠር ትኩረት ተሰጥቶት እንደሚሠራ አስታውቀዋል፡፡ የአማራ ክልል ሠላምና ሕዝብ ደኅንነት ጎዳዮች ቢሮ ኃላፊ አቶ ሲሳይ ዳምጤ የምክር ቤቱን የቀጣይ እንቅስቃሴ የንቅናቄ እቅዱን እያቀረቡ ነው፡፡ዘጋቢ፡- የማነብርሃን ጌታቸው 